ORDE do 13 de xullo de 2007 sobre aprobación definitiva do Plan Xeral de Ordenación Municipal do Concello de Sandiás (Ourense).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 28/08/2007

I. Antecedentes
1. Esta consellería, mediante a Orde do 4-4-2007, acordou, de conformidade co punto 5º b) do artigo 85 da Lei 9/2002, non outorgar a aprobación definitiva do Plan Xeral de Ordenación Municipal do Concello de Sandiás (Ourense) entrementres non se realizasen as modificacións necesarias para corrixir as deficiencias que a propia orde establecía. Así mesmo, sinalábase a necesidade de obter da Consellería de Medio Ambiente e Desenvolvemento Sostible a declaración de inviabilidade prevista na disposición transitoria primeira da Lei 9/2006, ou, pola súa contra, o sometemento ao procedemento de avaliación ambiental estratéxica regulado na citada lei.
2. A Dirección Xeral de Desenvolvemento Sostible (Consellería de Medio Ambiente e Desenvolvemento Sostible) declara, mediante a Resolución do 9-4-2007, a inviabilidade do sometemento do Plan Xeral de Ordenación Municipal do Concello de Sandiás aos trámites previstos no artigo 7 da Lei 9/2006, sobre avaliación dos efectos de determinados plans e programas no ambiente.
3. Os servizos técnicos e xurídicos municipais emitiron informe na data 27-4-2007.
4. O pleno do Concello de Sandiás aprobou o 2-5-2007 as modificacións introducidas no Plan Xeral de Ordenación Municipal.
5. O expediente municipal foi remitido á Consellería de Política Territorial, Obras Públicas e Transportes para resolver sobre a súa aprobación definitiva, tendo entrada no rexistro desta na data 7-5-2007-r.e. 010093-.
II. Consideracións e fundamentación
II.1. De conformidade co disposto no artigo 89.1º da Lei 9/2002, do 30 de decembro, de ordenación urbanística e protección do medio rural de Galicia, correspóndelle á conselleira de Política Territorial, Obras Públicas e Transportes resolver sobre a aprobación definitiva do Plan Xeral de Ordenación Municipal.
II.2. Segundo o disposto nos artigos 85.7 e 227 da Lei 9/2002, para resolver sobre a aprobación definitiva a consellería competente en materia de urbanismo e ordenación do territorio debe analizar os seguinte aspectos:
a) A integridade e suficiencia dos documentos que integran o plan.
b) A conformidade do plan coa lexislación urbanística vixente e a adecuación das súas determinacións á protección do medio rural.
c) A incidencia do plan sobre as materias de competencia autonómica e sobre as políticas autonómicas de desenvolvemento sustentable e a articulación das infraestruturas de carácter local cos elementos vertebradores do territorio de alcance supramunicipal.
II.3. A Dirección Xeral de Urbanismo elevou o 12-7-2007 un informe-proposta en que se consideran corrixidas as deficiencias sinaladas na orde do 4-4-2007.
III. Resolución
En virtude do anterior, de conformidade co disposto no artigo 85.5º a) da Lei 9/2002, do 30 de decembro, de ordenación urbanística e protección do medio rural de Galicia,
RESOLVO:
1. Outorgar a aprobación definitiva ao Plan Xeral de Ordenación Municipal do Concello de Sandiás.
2. Notifíquese esta orde ao concello e publíquese no Diario Oficial de Galicia.
3. De conformidade co disposto no artigo 92 da Lei 9/2002, e do artigo 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas do Plan Xeral de Ordenación Municipal aprobado definitivamente.
Contra esta orde, que pon fin á vía administrativa, cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 13 de xullo de 2007.
María José Caride Estévez
Conselleira de Política Territorial, Obras Públicas
e Transportes